O B R A Z L O Ž E NJ E
Nacrta odluke o vrijednosti boda komunalne naknade

Sukladno članku 98., stavcima 1. i 2. Zakona o komunalnom gospodarstvu („Narodne novine“, broj 68/18, 110/18, 32/20 i 145/24), predstavničko tijelo jedinice lokalne samouprave do kraja studenoga tekuće godine donosi odluku kojom određuje vrijednost boda komunalne naknade (B) koja se primjenjuje od 1. siječnja iduće godine pri čemu se vrijednost boda određuje se u eurima po četvornome metru (m²) korisne površine stambenog prostora u prvoj zoni jedinice lokalne samouprave.
Odredbom članka 98., stavka 3. Zakona o komunalnom gospodarstvu, propisano je da je polazište za određivanje vrijednost boda komunalne naknade (B) procjena troškova održavanja komunalne infrastrukture iz programa održavanja komunalne infrastrukture uz uzimanje u obzir i drugih predvidivih i raspoloživih izvora financiranja održavanja komunalne infrastrukture.
Također, stavak 4. istog članka  propisuje da ako predstavničko tijelo ne odredi vrijednost boda komunalne naknade (B) do kraja studenoga tekuće godine, za obračun komunalne naknade u sljedećoj kalendarskoj godini vrijednost boda se ne mijenja.
Gradsko vijeće Grada Zadra donijelo je Odluku o vrijednosti boda komunalne naknade („Glasnik Grada Zadra“ broj 11/18) kojom je propisano da vrijednost boda (B) za obračun komunalne naknade iznosi 7,68 kuna/1,0193 eura  (0,64 kuna/0,08 eura x 12 mjeseci) po četvornom metru m2. 
U 2025. i 2026. godini došlo je do porasta cijene komunalne naknade u velikom broju gradova i općina u Republici Hrvatskoj. Glavni razlozi za porast cijena su dugogodišnje nepromijenjene cijene i rast troškova održavanja komunalne infrastrukture (cijena rada, energenata, materijala i dr.).
Grad Zadar nije dizao bod komunalne naknade od 2001. godine i on trenutno iznosi 1,0193 eura, a Zagreb ima 1,39, Rijeka 2,02, Split 1,22, Kaštela 1,53, Šibenik 1,11, Solin 3,50, Dubrovnik 1,00, Karlovac 1,35, Bjelovar 1,20, Virovitica 1,15, te se predlaže porast boda komunalne naknade na 1,44 eura.
Godišnji prihod od komunalne naknade u 2025. godini  iznosio je 9.005.800,31 eura.
U 2025. godini UO za komunalne djelatnosti i zaštitu okoliša utrošio je 7,7 milijuna eura, a ostatak je utrošen temeljem Odluke gradskog vijeća na ostale aktivnosti, tekuće i investicijsko održavanje u predškolskom odgoju, športu, donacije Općoj bolnici Zadar, otplata glavnice kredita za Aglomeraciju Zadar-Petrčane.
Usvajanjem prijedloga, dosadašnji prihod bi porastao na 13,558 milijuna eura (dodatnih 4,553 milijuna eura).
S tim u svezi, Upravni odjel za komunalne djelatnosti i zaštitu okoliša Grada Zadra izradio je Nacrt odluke o vrijednosti boda komunalne naknade.
Temeljem članka 11., stavka 1., Zakona o pravu na pristup informacijama („Narodne novine“, broj 25/13, 85/15, 69/22), jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interes građana i pravnih osoba.

S ciljem da se širi krug zainteresiranih osoba s područja Grada Zadra uključi u pripremu konačnog nacrta Odluke provest će se savjetovanje sa zainteresiranom javnošću.  Na taj se način želi upoznati javnost s nacrtom Odluke, te pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja Odluke te u konačnosti ugrađeno u odredbe Odluke.

Rok za očitovanje zainteresirane javnosti je zaključno s danom 

Mišljenja, primjedbe, prijedlozi mogu se dostaviti putem Obrasca sudjelovanja javnosti ili direktno na adresu e-pošte: komunalno.savjetovanje@grad-zadar.hr 
